ไนจีเรีย ประเทศที่มีขนาดเศรษฐกิจอันดับ 1 ในแอฟริกา กำลังเจอปัญหา
ไนจีเรียคืออีกหนึ่งประเทศที่กำลังได้รับผลกระทบจากการลดลงของราคาน้ำมัน ปี 2020 มีการคาดกันว่ามูลค่าเศรษฐกิจของไนจีเรียจะหายไปกว่า 500,000 ล้านบาท จนอาจทำให้เศรษฐกิจไนจีเรียเข้าสู่ภาวะถดถอย เรื่องนี้เป็นอย่างไร ลงทุนแมนจะเล่าให้ฟัง
13 พ.ค. 2563

ไนจีเรีย ประเทศที่มีขนาดเศรษฐกิจอันดับ 1 ในแอฟริกา กำลังเจอปัญหา /โดย ลงทุนแมน
ไนจีเรียคืออีกหนึ่งประเทศที่กำลังได้รับผลกระทบจากการลดลงของราคาน้ำมัน
ปี 2020 มีการคาดกันว่ามูลค่าเศรษฐกิจของไนจีเรียจะหายไปกว่า 500,000 ล้านบาท
จนอาจทำให้เศรษฐกิจไนจีเรียเข้าสู่ภาวะถดถอย
เรื่องนี้เป็นอย่างไร ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ปี 2019 ไนจีเรียมีมูลค่า GDP เท่ากับ 14.5 ล้านล้านบาท ใกล้เคียงกับประเทศไทย ใหญ่เป็นอันดับที่ 27 ของโลกและเป็นอันดับที่ 1 ในทวีปแอฟริกา
ไนจีเรียเป็นหนึ่งในประเทศที่มีความมั่งคั่งทางทรัพยากรธรรมชาติมากที่สุดแห่งหนึ่งในโลก เช่น ก๊าซธรรมชาติ ดีบุก แร่เหล็ก ถ่านหิน หินปูน ตะกั่ว สังกะสี และน้ำมัน..
ในแง่ของน้ำมันนั้น ไนจีเรียเป็นประเทศที่มีแหล่งปริมาณสำรองน้ำมันดิบสูงถึง 37,062 ล้านบาร์เรล มากที่สุดเป็นอันดับที่ 10 ของโลก
ซึ่งด้วยระดับราคาน้ำมันที่ 20 ดอลลาร์สหรัฐต่อบาร์เรล หมายความว่า แหล่งปริมาณสำรองน้ำมันดิบมีมูลค่ากว่า 24.1 ล้านล้านบาท มากกว่ามูลค่า GDP ของไนจีเรียเกือบเท่าตัว
เรื่องนี้จึงทำให้ไนจีเรียเป็น 1 ใน 14 ประเทศ สมาชิกของกลุ่มประเทศผู้ส่งน้ำมันออกหรือ OPEC
ปี 2019 ปริมาณการผลิตน้ำมันดิบของไนจีเรียต่อวันเท่ากับ 1.9 ล้านบาร์เรล อยู่อันดับที่ 13 ของโลก และมีสัดส่วน 2.6% ของปริมาณการผลิตน้ำมันของโลก
แต่ประเด็นที่น่าสนใจคือ ปี 2019 การส่งออกน้ำมันของไนจีเรียนั้นมีสัดส่วนกว่า 87% ของมูลค่าการส่งออกทั้งหมด ทำให้เศรษฐกิจของไนจีเรียต้องพึ่งพารายได้จากน้ำมันเป็นอย่างมาก
โดยปัจจุบัน งบประมาณของรัฐบาลกว่า 46% ต้องพึ่งพารายได้จากการขายน้ำมัน
อย่างไรก็ตาม อุตสาหกรรมน้ำมันของไนจีเรียได้รับผลกระทบเป็นเวลานานจากความไร้เสถียรภาพทางการเมือง การคอร์รัปชัน และระบบเศรษฐกิจที่ไม่มีประสิทธิภาพ ซึ่งนับเป็นอุปสรรคต่อการพัฒนาอุตสาหกรรมน้ำมันของไนจีเรียในช่วงที่ผ่านมา
แต่แล้วการเกิดขึ้นของ Shale Oil ก็ยิ่งสร้างความท้าทายต่ออุตสาหกรรมน้ำมันของไนจีเรียมากขึ้นไปอีก
รู้ไหมว่า สหรัฐอเมริกาเคยเป็นตลาดส่งออกน้ำมันดิบที่สำคัญของไนจีเรีย ซึ่งครั้งหนึ่งสหรัฐอเมริกา มีการนำเข้าน้ำมันดิบกว่า 40% ของปริมาณการส่งออกน้ำมันดิบของไนจีเรีย
แต่การเกิดขึ้นของ Shale Oil ของสหรัฐฯ เปรียบเสมือนฝันร้ายของประเทศที่มีรายได้หลักจากการส่งออกน้ำมัน รวมถึงไนจีเรีย
พอเรื่องเป็นแบบนี้ จึงทำให้การส่งออกน้ำมันดิบของไนจีเรียไปสหรัฐอเมริกาค่อยๆ ลดลง
ปี 2010 การผลิตน้ำมันจาก Shale Oil เท่ากับ 0.59 ล้านบาร์เรลต่อวัน
ปริมาณการนำเข้าน้ำมันดิบของสหรัฐอเมริกา จากไนจีเรีย วันละประมาณ 1.0 ล้านบาร์เรล
ปี 2019 การผลิตน้ำมันจาก Shale Oil เท่ากับ 7.7 ล้านบาร์เรลต่อวัน
ปริมาณการนำเข้าน้ำมันดิบของสหรัฐอเมริกา จากไนจีเรีย วันละประมาณ 0.2 ล้านบาร์เรล
การผลิตน้ำมันจาก Shale Oil ของสหรัฐอเมริกา เติบโตกว่า 13 เท่า จึงทำให้การส่งออกน้ำมันของไนจีเรียไปสหรัฐฯ ลดลงไป 5 เท่า ในรอบ 10 ปีที่ผ่านมา
และแล้วฝันร้ายรอบสองก็เกิดขึ้น การเกิดโรคระบาด COVID-19 ทำให้ราคาน้ำมันปรับลดลงอย่างหนักนับจากปี 2019 ทำให้คาดว่าปี 2020 รายได้จากการส่งออกน้ำมันของไนจีเรียจะลดลงเหลือเพียง 861,000 ล้านบาท หายไปกว่าครึ่งจากปี 2019 ที่ 1.8 ล้านล้านบาท
เรื่องนี้สร้างแรงสั่นสะเทือนอย่างหนักต่อเศรษฐกิจไนจีเรีย เพราะนั่นหมายความว่างบประมาณของรัฐบาลไนจีเรียจะหายไปด้วย
เรื่องนี้ทำให้รัฐบาลไนจีเรียต้องขอรับความช่วยเหลือทางการเงินอย่างเร่งด่วนจาก กองทุนการเงินระหว่างประเทศ (IMF) จำนวนกว่า 110,000 ล้านบาท และกำลังเข้าขอรับความช่วยเหลือทางการเงินอีกกว่า 113,000 ล้านบาท จากธนาคารโลกและสถาบันการเงินอื่นๆ
จริงๆ แล้ว ปี 2015 ที่ราคาน้ำมันดิบตกต่ำ ครั้งนั้นก็ทำให้เศรษฐกิจของไนจีเรียเข้าสู่ภาวะถดถอยมาแล้วครั้งหนึ่ง ซึ่งตอนนี้ดูเหมือนว่า COVID-19 จะกำลังสร้างปัญหาให้ไนจีเรียอีกครั้ง และดูเหมือนมันจะรุนแรงกว่าเดิม..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-
-